**cântec pentru un soare mic**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cum ai putea

să-i explici soarelui

lumina sa

când în arderea lui

nu își simțea

decât durerile?

nici nu visa

că prin puterile

sale crea

aroma florilor

și desena

visul culorilor -

i se părea

că suferința lui

ar deranja

liniștea cerului.

poate-și dorea

odihna stingerii

și-l chinuia

dorul atingerii

ce mângâia

acel mocnit alean

și-mprospăta

în fiecare an

tot ce trăia

urzit din jarul său:

se-nsingura

simțind că-i merge rău.

poate cumva

aminte ia la noi,

întrucâtva

primindu-și înapoi

iubirea sa

vărsată nonșalant

ce despărțea

sinele de neant

făcând din ea

motorul lumii vii,

fundația

misterului de-a fi!